
ANUNŢURI 


* Hramul Sf. Mare Mucenic Mina și parastasul preotesei Maria 
au fost cele două mari sărbători care au strâns preoţi şi sute de fraţi la 
Biserică. La hram poate a fost cea mai numeroasă sinaxă de preoţi din 
ultima vreme—aproape 20, în frunte cu Arhiepiscopul Timotei şi episco- 
pul Emilian Crişanul. 


Icoană pictată de Preoteasa 
Maria, cu băț de chibrit, la 
vârsta de 18 ani 


ŞTIRI 


+ În perioada 21 noiembrie 2023 — 28 decembrie 2023, se va desfăşura, 
în Arhiepiscopia Aradului, Concursul „Colindăm, Doamne, co- 
lind”, ediţia a III-a, între coruri de copii şi tineri, ale parohiilor din 
cuprinsul Arhiepiscopiei Aradului, şi între coruri de şcoli din cadrul 
Judeţului Arad. (sursa: arhiepiscopiaaradului.ro) 


* Înaltpreasfinţitul Părinte Ioan, Mitropolitul Banatului, a ofici- 

at duminică slujba de punere a temeliei bisericii din Parohia Timi- 
şoara-Blașcovici, din municipiul Timişoara. La sfințire a fost adusă o 
piatră din Muntele Sinai şi aşezată la temelia viitoarei biserici. (sursa: 
basilica.ro) 


* Patriarhia Ecumenică de la Constantinopol a canonizat recent doi 
monahi greci ai secolului XX: Ghervasie de Patras şi Atanasie de Attica. 
(sursa: orthochristian.com) 


* Un concert de muzică black metal al unei formaţii poloneze a fost anulat la Belgrad datorită numeroselor pro- 
teste ale creştinilor ortodocşi, care au considerat blasfemiatoare îmbrăcămintea rockerilor (veşminte monahale). 
(sursa: orthochristian.com) 


LIBRĂRIA LOGOS 


hihimondiir 
Gramo Srmona pita 


ne recomandă 


DESPRE RUGĂCIUNEA MINȚII 


TÂLCUIRE LA SFÂNTUL GRIGORIE SINAITUL 


Arhimandrit Emilianos Simonopetritul 
DESPRE RUGACIUNEA MINȚII. Tâlcuire la Sf. Grigorie Sinai- 
tul 


De la începutul capetelor sale, Sfântul Grigorie ne pune, fără niciun ocoliş, pe calea ru- 
găciunii. Multe capete arată foarte simplu şi limpede în ce fel lucrarea rugăciunii ne face 
capabili să purtăm toată Dumnezeirea şi să fim inundaţi de mila lui Dumnezeu. În plus, 
dezleagă anumite probleme sau anumite dificultăţi care apar în viaţa noastră. Aş spune 
că rugăciunea, aşa cum o prezintă Sfântul, este propria noastră săpătură, adică rezulta- 
tul săpării în inima noastră ca să-L găsim pe Dumnezeu. Şi cu cât săpăm, cu atât mai 
mult Îl găsim. 


Arhiva pdf a revistei: https://archive.org/search.php?query=Maximina+pentru+suflet&sort=-publicdate 
Contact: revista.maximina 0 gmail.com sau la tel. 0734.194.372. Mulţumim tuturor pentru rugăciuni şi ajutor! 


Foaie ortodoxă 


Numărul 37 (CL) 


Sfinţii săptămâni 


D 19 - DUMINICA A 26-A DUPĂ 
RUSALII (Pilda bogatului căru- 
ia i-a rodit țarina); Sf. Prooroc 
Avdie; Sf. Ier. Filaret al Mosco- 
vei -ULEI 


L 20 - Înainteprăznuirea Intră- 
rii în Biserică a Maicii Domnu- 
lui; Sf. Ierarh Proclu al Con- 
stantinopolului; Sf. Cuv. Grigo- 
rie Decapolitul; Sf. Edmund, 
regele Angliei 


M 21 - Intrarea în Biserică a 
Maicii Domnului - PEŞTE 
Mărturisitor Pr. Gheorghe Calciu- 
Dumitreasa (2006) 


Mi 22 - Sf. Ap. Filimon, Arhip, 
Apfia şi Onisim; Sf. Mc. Cecilia; 
Sf. ler. Clement de Ohrida; Sf. 
Ier. Calist II Xantopulos 
(Filocalia VIII) 


J 23 - Sf. Ier. Amfilohie de Ico- 
niu; Sf. Cuv. Antonie de la Ieze- 
rul Vâlcii 

Mărturisitor Ierom. Haralambie 
Vasilache (1962) 


V 24 - Sf. Ier. Clement Romanul 


S 25 - Odovania Intrării în Bise- 
rică a Maicii Domnului; Sf. Ma- 
re Mc. Ecaterina; Sf. Mare Mc. 
Mercurie -PEŞTE 


| m re ea drum me 

Mitr. Antonie de Suroj 


VORBIND cu 
DUMNEZEU 


Este bine dacă poţi avea un diminutiv cu ca- 

G 6 re să 1 te poţi adresa lui Dumnezeu, un cu- 
vânt care să aibă adâncimea inimii tale, toa- 

tă căldura de care eşti în stare. 


O relaţie devine ceva personal şi real din momentul în care deosebeşti 
o persoană din mulţime. Aceasta se întâmplă când persoana devine 
unică în ea însăşi, când încetează să mai fie anonimă. 


Vorbirea cu Dumnezeu începe în momentul în care, în loc să ne gândim 
la un Dumnezeu îndepărtat, la un „EI", la „Atotputernicul” şi aşa mai 
departe, te gândești la Dumnezeu ca la un „Tu", ceea ce face ca 
relaţia ta cu EI să nu mai fie una la persoana a treia, ci una la persoane- 
le întâi şi a doua. 

Nu poate fi vorba de vorbire cât timp există o distanţă 
precaută, o relaţie distantă şi rece, atât timp cât există 
convenţionalism între noi si Dumnezeu, atât timp cât nu- 
I putem vorbi, ci trebuie să trecem printr-un complicat 
şir de cuvinte şi de acţiuni. 


Există apoi încă un moment într-o relaţie umană caldă: 
momentul în care căutăm un nume pentru o per- 
soană. Nu mă refer la un nume generic lipsit de conţi- 
nut, ci la acea situaţie în care începem să vedem felul în 
care această persoana ţine de un anumit nume. Ştii, de 
pildă, cât de personal poate fi un diminutiv. Dacă pro- 
nunţăm un nume având conştiinţa semnificației pe care 
o are pentru noi, atunci vorbirea noastră devine nu doar 
aducerea unei persoane pe braţele noastre întinse, ci ne 
leagă de această persoană cu o profunzime nu de compa- 
siune, nu de dragoste, ci de identificare, de împărtăşire, 
de solidaritate, întemeind o relaţie de o cu totul 
altă calitate. 


A spune „O, Tu eşti Domnul nostru!”, „O, Atotputerni- 
ce!" înseamnă a exprima în faţa lui Dumnezeu adevăruri 
despre EL, dar izbucnind şi spunându-I lui Dumnezeu 
„O, bucuria mea!", precum psalmistul David, este un 
lucru cu totul diferit. Iar atunci când Ii putem spune lui 
Dumnezeu „O, bucuria mea!" sau chiar când putem spu- 
ne „O, suferinţa vieţii mele, O, cel ce Te-ai pus în viaţa 
mea ca un chin, ca o problemă, ca o piatră de poticnire!”, 
atunci am stabilit o relaţie de rugăciune, de vorbire cu EI. 


Poţi afla multe alte nume. Sunt absolut sigur că atunci 


Versuri 


MaxiMina 2 


când acel „O, Tu, bucuria mea!" sau oricare alt strigăt de 
felul acesta va ţâşni din tine, atunci va fi momentul în 
care vei fi descoperit o relaţie între EI şi tine 
care este efectiv a ta, un gen de relaţie pe care nu 
o împărtășeşti decât cu foarte puţini oameni. Nu vreau să 
spun că nu trebuie să o împărtăşșeşti. Dispunem de cu- 
vinte pentru Dumnezeu care ne aparţin tuturor, dar sunt 
şi cuvinte care aparţin numai mie sau numai ţie. 


Este bine dacă poţi avea un diminutiv cu care să | te poţi 
adresa lui Dumnezeu, un cuvânt care să aibă adâncimea 
inimii tale, toată căldura de care eşti în stare. 


Dacă în procesul de a descoperi unde anume te afli în 
relaţia ta cu Dumnezeu - cât eşti de străin - ajungi la 
punctul de a bate la uşă, la o adâncire tot mai mare în 
tine însuţi, îndreptând rugăciunea spre tine însuţi, silin- 
du-te pe tine până acolo unde există o ușă la care să baţi, 
la punctul în care poate fi deschisă - atunci va veni un 
timp când uşa se va deschide, dar pentru asta trebuie să 
ai un nume pentru Dumnezeu. Trebuie să fii în stare 
să spui un cuvânt care să arate că tu eşti cel care 
ai fost în căutarea Lui. Iar din această căutare vor ieşi 
treptat cuvinte pe care I le poţi spune lui Dumnezeu, cu- 
vinte ieşite din propria ta experienţă în căutarea Graalu- 
lui, cuvinte care sunt ale tale. 


În relaţia tot mai profundă şi mai bogată care va urma, 
vei avea o mulţime de timp pentru a descoperi şi alte 
cuvinte, şi să te lepezi de cuvintele urii şi ale temerii. 


Bătea la poarta Cerului o rază 


(fragment) 


Bătea la poarta Cerului o rază, 
Bătea sfios şi-ncet, ca o străină... 
Târziu, un înger a deschis să vază 
Şi-a stat uimit — de palida lumină. 


Era o biată rază scăpărată 
Dintr-un adânc de minte omenească, 
Ce străbătuse Calea-nfricoşată 
De la pământ la graniţa cerească. 


Părea atât de tristă şi umilă, 
Dar totuşi credincioasă şi curată, 
Că îngerul a tresărit de milă 
Şi-a prins-o blând de mâna tremurată. 


Apoi grăbit, a luat-o-n Cer cu dânsul 
Şi-a dus-o-n sfânta îngerilor horă: 
I-a podidit pe toţi, văzând-o, plânsul 
Şi-au strâns-o-n braţe-ndată, ca pe-o soră. 


Vasile Voiculescu 


Ea le-a zâmbit, ştergându-le sudoarea, 
Și s-a rugat apoi de ei, fierbinte, 
S-o-nfăţişeze Bunului Părinte, 

Ca să primească Binecuvântarea. 


Mergând spre rază, jos îngenuncheată, 
I-a sărutat obrajii amândoi. 
Copila mea, fii binecuvântată! 
Ia-ţi deci puteri şi-ntoarce-te-napoi! 


Şi chiar de-ar fi ca sterpul bulz de tină 
Să-l părăsească Oştile Cereşti, 
Tu să rămâi! Căci tu eşti doar Lumină 
Şi nu trăieşti, decât când străluceşti! 

MINUNILE 


Sfântului Grigorie de la Bistriţa 


Dupi mutarea la cer a SFÂNTU- 


LUI GRIGORIE DECAPOLITUL 
şi după căderea Bizanțului în mâinile 
turcilor, au ajuns cinstitele lui 
moaşte în mâinile unui dregător 
turc. Evlaviosul ban al Craiovei, Bar- 
bu Craiovescu, auzind despre aceste 
moaşte şi de nenumăratele minuni 
care se făceau aici, a cheltuit mari 
sume de bani şi, în anul 1498, a adus 
moaştele Sfântului Grigorie Decapo- 
litul la Mănăstirea Bistriţa 
(Vâlcea), ctitoria sa, spre mângâie- 
rea tuturor. 


În tradiţie se spune că turcul a vân- 
dut sfintele moaşte pe bani de aur, 
punându-se la cântar. Dar, cu rugă- 
ciunile sfântului, moaştele sale au 
devenit uşoare la cântar şi turcul 
n-a primit mulţi bani, aşa cum 
dorea. Mai târziu turcul, văzându 
-se amăgit de creştini, a venit la 
Mănăstirea Bistriţa să ia moaşte- 
le înapoi sau să i se dea mai mulţi 
bani. Atunci, fericitul ctitor, călu- 
gărit aici cu numele de Schimo- 
nahul Pahomie, auzind de veni- 
rea turcului, a ascuns sfintele 
moaşte într-o peşteră din munte- 
le apropiat, unde s-a ridicat şi un 
mic paraclis în cinstea Sfântului 
Grigorie. Aşa au scăpat sfintele 
moaşte din mâna păgânilor. Apoi 
turcul, mâniindu-se, a jefuit mănăs- 
tirea şi, dându-i foc, s-a dus în ţara 
lui. Ctitorul a zidit mănăstirea din 
nou şi a adus din peşteră sfintele 
moaşte, care se păstrează în biserica 
mare până astăzi, ca un odor de ma- 
re preţ. Numai în vremuri de mare 
primejdie se ascund în peşteră. 


De-a lungul celor cinci secole de 
existenţă a moaştelor Sfântului Gri- 
gorie Decapolitul pe pământul ţării 
noastre, s-au făcut multe și nenu- 
mărate minuni şi vindecări de 
boli, încât chiar Ignatie Diaconul 
afirma în secolul al IX-lea: „Dacă 
vom voi, toate minunile câte a făcut 
depăşesc mintea noastră, cuvântul 
nu poate să le cuprindă şi vremea 
nu ajunge pentru povestire“. 


mă 


Oamenii îşi amintesc faptul că în 
anul 1763 a izbucnit în oraşul Bucu- 
reşti o mare epidemie de ciumă, 
adusă de la Constantinopol. Majori- 
tatea populaţiei a fost lovită de 
această cumplită boală contagioasă 
şi foarte periculoasă. Mii de oameni 
erau seceraţi zilnic de puterea 
morţii. Toţi locuitorii Capitalei erau 
încredinţaţi că ajutorul nu le mai 
putea veni decât de la Dumnezeu. De 
aceea domnul ţării, mitropolitul, 
boierii şi întreg poporul s-au sfătuit 
să înalțe rugăciunile lor prin mijloci- 
rea unui sfânt. Astfel au hotărât să 
transporte la Bucureşti moaştele 
Sfântului Grigorie de la Mânăstirea 
Bistriţa. Pentru realizarea acestui 
lucru a mers la Bistriţa chiar mitro- 


“ai 
=! PP în 


politul din Bucureşti, fiind însoţit de 
episcopii Grigorie şi Partenie. Im- 
preună cu egumenul bistriţean Mi- 
hail arhimandritul ei au oficiat sluj- 
ba, fiind înconjurați de un mare nu- 
măr de preoţi şi diaconi, apoi, în- 
soţiţi de o mulţime de credincioşi au 
pornit procesiunea spre capitală. 
Ajungând la Bucureşti cortegiul a 
mers direct la Mitropolie, unde racla 
a fost aşezată în catedrală. Apoi a 
început procesiunea pentru salvarea 
oraşului de molima ciumei. După 
terminarea acesteia boala a început 
să scadă, până a dispărut cu totul. 


În iarna anului 1778 moaștele sfân- 
tului au scăpat şi oraşul Craiova de 
invazia lăcustelor. Iarna aceea a 
fost deosebit de blândă în Țara Ro- 
mânească, iar vara anului următor a 


fost deosebit de secetoasă. Căldura 
toridă uscase totul, iar din pământ se 
deschideau crăpături adânci. O dată 
cu seceta oamenii s-au pomenit şi cu 
o nemaipomenită invazie de lăcuste. 
Confruntaţi cu aceste calamităţi cre- 
dincioşii s-au sfătuit unii cu alţii să 
apeleze la ajutorul lui Dumnezeu. În 
zona Olteniei poporul s-a gândit că 
numai mijlocirea Sfântului Grigorie 
de la Mânăstirea Bistriţa ar putea 
avea efect, aşa că au cerut insistent 
organizarea unei procesiuni cu sfin- 
tele sale moaşte. La Biserica din cen- 
trul oraşului Craiova mulţimea ne- 
numărată a asistat la sfinţirea apei, 
cerând ajutorul şi mila lui Dumne- 
zeu. După aceea Episcopul a stropit 
cu agheasmă pe fiecare credincios, 
după care a pornit procesiunea pe 
străzi, până la marginea oraşului. 
Acolo, în preajma culturilor de 
grâu şi a tarlalelor de porumb, 
ofilite şi mâncate de lăcuste au 
fost rostite molitvele pentru ploa- 
ie şi alungarea dăunătoarelor. Oa- 
menii au văzut atunci cum lăcus- 
tele s-au adunat în stoluri negre şi 
au trecut munţii; apoi, s-au ridicat 
nori grei de ploaie, care şi-au re- 
vărsat şuvoaiele peste pământ şi 
au spălat de resturile greu mirosi- 
toare ale lăcustelor. 


În vara anului 1913, de hramul Mă- 
năstirii Bistriţa, a fost adusă la 
moaştele Sfântului Grigorie o femeie 
tânără, paralizată de ambele pi- 
cioare. Fiind atinsă de sfintele 
moaşte, i s-a făcut Sfântul Maslu de 
trei ori şi, după trei săptămâni, a 
venit la mănăstire pe picioarele sale, 
să mulțumească sfântului pentru 
vindecarea ei. 


În anul 1920, unei femei numită Mă- 
ria din satul Cacova (Vâlcea), căzând 
dintr-un prun, i-a paralizat tot 
corpul și a fost adusă după câteva 
zile în mănăstire, la Sfântul Grigorie. 
Făcându-i-se Sfântul Maslu, bolnava 
a deschis ochii mari, şi-a venit în 
simţire şi a cerut să fie ridicată în 
picioare. Apoi s-a întors la casa ei 
vindecată, cu rugăciunile Sfântului 
Grigorie făcătorul de minuni. 

PREOTUL ROMÂN 
de altădată 


De câte ori ne cufundăm cu gândul 


în veacurile trecute, sufletul nostru 
se înduioşează văzând marea sim- 
plitate şi condiţiile mizere, în 
care a trăit Biserica noastră în 
frunte cu preotul său. Abia se 
poate deosebi de celelalte case din 
sat bisericuţa românească din lemn 
acoperită cu şindrilă. Preoţimea 
noastră învăţa cum se nimerea, pe 
apucate, conştiinţa slujirii Sfintei 
Liturghii şi a Sfintelor Taine, într-o 
limbă străină, cea slavonă, din care 
nu pricepea aproape nimic. Preotul 
român era iobag în rând cu ţă- 
ranii şi dădea zeciuială vlădicu- 
lui străin sau chiar preotului 
străin. 


Întors de la hirotonire, preotul ro- 
mân intra în rândul satului, în toate 
zilele lucrătoare. Dacă n-a purtat 
până atunci barbă şi plete lungi — 
cum de altfel purtau şi ţăranii ro- 
mâni în cele mai multe ţinuturi până 
mai înainte cu un veac, îşi lăsa 
acum. Era îmbrăcat, el şi preoteasa, 
copiii, ca şi ceilalţi săteni, înota în 
aceeaşi mizerie ca şi ei, doar pre- 
scura deosebea prânzul lui de 
al altora. În altarul bisericuţelor de 
lemn abia se învârteau de mic ce era. 
Slujea de multe ori în potir de lemn, 
de corn sau de sticlă, în vreme ce în 
bisericile altor confesiuni erau potire 
de argint sau de aur, lucrate măies- 
trit. 


Nu avea cunoştinţele necesare de a 
ţine nu ştiu ce predici, de a tâlcui 
Scripturile ca preoţii teologi. Caza- 
nia lui era simplă, ca şi învăţătura 
lui, era aproape numai atâta cât 
ştiau prin tradiţia creştină şi ţăranii, 
credincioşii lui: adevărurile creştine 
fundamentale despre Dumnezeu, 
despre Mântuitorul, despre Preacu- 
rata, despre nemurirea sufletului, 
judecată, rai şi iad. Ştia şi învăţa că 
viaţa trebuie purtată cu răbdare, că 
omul e dator să se roage, să posteas- 


lon Agârbiceanu 


că, să dea milă, să ţină sărbătorile, 
să cinstească crucea şi icoanele, să 
nu-şi lase copiii să moară nebotezaţi, 
să se spovedească măcar o dată pe 
an, la Paşti şi să se cunune, să nu 
moară necuminecat. Dar aproape 
toate aceste învățături fundamentale 
preotul nu le știa din săraca lui 
învăţătură teologică, ci din tra- 
diţia creştină a neamului româ- 
nesc. Creştinismul s-a propovăduit 
mereu prin grai viu, nu prin cărţi 
scrise. Deşi se folosea limba slavonă 
în Biserică, românii n-au învăţat 
rugăciunile principale şi simbolul 
credinţei în limba slavonă, ci ni s-au 
păstrat până azi în lexicul de origine 
latină, în graiul românilor încreşti- 
naţi nu prin scris, desigur, ci prin 
învăţarea din părinţi în fii. 


Dacă în scurgerea veacurilor nici o 
ierarhie lumească sau bisericească 
ordonată nu s-a îngrijit ce crede po- 
porul valah, — s-a îngrijit Păstorul 
suprem, Mântuitorul — ajutându-le 
să-şi păstreze dreapta credinţă, fără 
nici o învăţătură mai înaltă a 
preoţilor lor. Pentru că veşnic rămâ- 
ne adevărul că, nu de la oameni, ci 
de la Dumnezeu vine virtutea cre- 
dinţei. 


Dar deşi ţăran în rând cu ţăranii toa- 
tă săptămâna, duminica şi în sărbă- 
tori, omul, ţăranul, dispărea în ochii 
credincioşilor şi nu mai rămânea din 
el decât faţa sfinţită, omul de dar, 
preotul, părintele. Credinţa tare în 
mister, mistica religioasă a poporu- 
lui, îl înălța sus de tot, deasupra lui. 
Dar aceşti preoţi-ţărani erau ei înşişi 
tari în credinţă, se îmbră- 
cau în odăjdiile sărace cu 
sfială şi cutremur. Prin cre- 
dinţă erau convinşi de sfinţenia sluj- 
bei lor şi de misterul adăugat fiinţei 
lor prin Sacramentul Hirotonirii. De 
aceea, ei se apropiau de altar cu frică 
şi cu umilinţă, mai pătrunși de 
taina puşi să o săvârşească, de- 


cât teologul cel mai învăţat dar 
având credinţa știrbită de argumen- 
tele raționalismului sau ale criticis- 
mului. 


Poporul simţea pe preotul lui pă- 
truns de sfinţenia slujbei sale şi de 
aceea credincioşii aşteptau după 
slujbă pe preot, să-i sărute mâna 
bătătorită de lucru, arsă de soare, 
crăpată de vânturi — care nu se deo- 
sebea prin nimic de mâna lor. 


Biserica, cu slujbele religioase din 
ea, preotul în altar, duminicile şi 
sărbătorile, au fost veacuri de-a rân- 
dul singurele luminişuri în viaţa în- 
tunecată a neamului, singurul cen- 
tru, singura vatră de iradiere spiritu- 
ală pentru neam. Şi prilejul acesta 
unic era dat de preot şi de slujba lui. 


Aşa se explică interfuziunea satului 
cu biserica şi cu preotul său la popo- 
rul nostru mai mult decât la alte 
neamuri. Aşa se explică cinstea de 
care preotul s-a învrednicit. Respec- 
tul şi cinstea faţă de preoţie au mai 
crescut prin împrejurarea că, în 
multe sate am avut adevărate di- 
nastii de preoţi. În lipsa şcolilor şi 
a seminariilor era firesc ca preotul să 
-şi înveţe pe unul dintre fii la litanie, 
la rânduiala slujbei, pentru a-l putea 
trimite la hirotonire, să-i fie urmaş 
sau ajutor la bătrâneţe. Slujba de 
preot ajunsese un fel de prerogativă 
a unei familii, consfinţită de aproba- 
rea credincioşilor şi nimeni din sat 
nu se îmbulzea la preoţie, câtă vre- 
me erau descendenţi din familia 
preoțească. 


Desigur, nu ne vom entuziasma în 
faţa trecutului preoţimii româneşti 
atât de vitregită de împrejurări, dar 
ne vom entuziasma în fața credinţei 
şi a religiozităţii, a vieţii morale a 
preoţilor celor de demult. 

Preoţi arădeni mărturisitori 


Preotul TEODOR ȘUTEU 


din Sânnicolaul Mic 


Sa născut la 31 iulie 1914 într-o 
familie de agricultori din Cintei, ju- 
deţul Arad. După şcoala primară din 
satul natal (1926), tânărul Șuteu îşi 
îndreaptă paşii către liceul de stat 
din Salonta, iar după patru ani, la 
Liceul „Moise Nicoară” din Arad. 
După obţinerea bacalaureatului 
(1934), se înscrie la Academia Teolo- 
gică din Arad. Licenţa în teologie o 
va obţine mai târziu, la Institutul 
Teologic din Sibiu (1957). 


La 27 iulie 1940 primeşte darul 
preoţiei din mâinile Episcopului An- 
drei Magieru al Aradului, pe seama 
Parohiei Sânnicolau Mic, din Arad. 
Nu se implică în nicio activitate poli- 
tică, dar după instalarea regimului 
comunist intră în atenţia organelor 
de represiune. De altfel, nici preo- 
tul Şuteu nu abdică de la valori- 
le creștine, care inevitabil in- 
trau în conflict cu materialis- 
mul ateu-comunist. Când pri- 
meşte îndrumări de la episcopie, în 
sensul de a predica în biserică pen- 
tru colectivizarea agriculturii, preo- 
tul Şuteu le consideră „bazaconii”. 
Ştia că astfel de „sfaturi” veneau în 
urma presiunilor exercitate de către 
factorul politic prin precum împuter- 
nicitul de culte. Preotul Şuteu nu 
renunţă la corul care dădea răspun- 
surile la serviciile religioase din bise- 
rică şi nici la o clădire parohială cu 
destinaţie culturală, pentru ca auto- 
rităţile să o demoleze. Se pare că 
acestea vor fi fost motivele pentru 
care în noaptea de 4 spre 5 octom- 
brie 1959 părintele Şuteu a fost ares- 
tat. 


Deja se consumaseră arestările în 
rândurile clericilor arădeni şi ale 
unor monahi şi monahii şi, probabil, 
norma Securităţii în acţiunea de re- 
presiune nu era îndeplinită. Totuşi, 
pentru arestarea părintelui a mai 
fost un motiv. Cei din centrala Secu- 
rităţii descoperiseră vizitele pe care 
preotul Şuteu le făcuse la Legația 
SUA din Bucureşti. În anchetă el 
avea să relateze cum unii credincioşi 


din parohia sa, cu rude în SUA, îl 
rugaseră să completeze formulare 
pentru emigrare şi mersese de patru 
ori la ambasada occidentală. Depla- 
sările la Bucureşti le făcea pentru a 
trata pe unul dintre copiii săi, ocazie 
în care îi ajuta şi pe aceşti credin- 
cioşi. 


La Securitate, anchetatorii l-au învi- 
nuit permanent de activitate împo- 
triva regimului şi de fiecare dată pre- 
otul Şuteu a respins aceste acuzaţii. 

Fișa penală din dosarul întocmit de 
Securitate 


A mai fost acuzat pentru deţinere de 
literatură interzisă, deoarece la do- 
miciliu, în fapt biblioteca parohială, i 
se găsise colecţia publicaţiei „Calea 
Mântuirii”, care conţinea inclusiv 
materiale despre persecuția bolşevi- 
că împotriva Bisericii. Preotul Şuteu 
a răspuns că publicaţiile reprezintă 
un ajutor în redactarea predicilor pe 
care le susţinea în biserică. Un mar- 
tor al acuzării a afirmat că preotul 
Șuteu ar fi interpretat cântece legio- 
nare împreună cu preotul Aurel Moi- 
se în Catedrala eparhială. Informaţia 
a fost respinsă de învinuit şi nici nu a 
fost probată. 


Cu acest dosar subţire, părintele 
Șuteu a fost trimis în justiţie. Prin 
Sentința nr. 30 din 11 februarie 1960 
a Tribunalului Militar Timişoara a 
fost condamnat la 8 ani închi- 
soare corecțională pentru 
„uneltire contra ordinii sociale”. Pă- 
rintele a cerut recurs, prin care arăta 
cum la proces „nu s-a ţinut seamă şi 
nu s-au consemnat în procesul- 
verbal precizările pe care le-am fă- 
cut în legătură cu fiecare din marto- 
rii acuzării, care pur şi simplu au 
inventat vorbele şi discuţiile inexis- 
tente, care n-au avut loc şi n-au fost 
pronunţate de mine niciodată. 
Domnul preşedinte de şedinţă a in- 
fluențat total martorii acuzării de 
câte ori aceştia ezitau din jenă să 
mai susțină născocirile calomnia- 
toare la adresa mea, prin întrebări 
anume formulate, punându-i în si- 
tuaţia să răspundă copilăreşte cu 
«da, da» şi «nu, nu». Nu au fost lua- 
te în considerare şi nici consemnate 
declaraţiile făcute de martorii apă- 
rării, care au venit cu precizări cla- 
re, categorice şi edificatoare în sta- 
bilirea adevărului”. Ulterior, prin 
Decizia nr. 322 din 29 martie 1960 a 
Tribunalului Militar Cluj s-a dispus 
rejudecarea cauzei. La puţin 
timp, prin Sentința nr. 784 din 25 
iulie 1960 a aceluiaşi tribunal, părin- 
tele a fost condamnat la 4 ani închi- 
soare corecțională, prin schimbare 
de încadrare juridică. Părintele a 
făcut recurs şi, prin Decizia nr. 18 
din 22 ianuarie 1962 a Tribunalului 
Suprem al RPR, sentinţa a fost casa- 
tă. La 11 iunie 1962, s-a dispus înce- 
tarea urmăririi penale, părintele fi- 
ind eliberat. 


E] a cunoscut penitenciarele de la 
Timișoara (ianuarie 1960 şi iunie 
1962), Arad (martie 1960), Oradea 
(mai 1960 şi mai 1962), Cluj (iunie 
1960) şi Gherla (iunie și noiembrie 
1960). După detenţie, a fost reabili- 
tat şi numit slujitor la Parohia Fel- 
nac, judeţul Arad, unde a slujit între 
anii 1962-1994, până la adormire. 

PE DRUMUL 
ISTORIEI (4) 


Secolul de aur (al IV-lea) 


- anul 312 - în ajunul bătăliei de la Pons Milvius (Podul 
Vulturului) din 28 octombrie 312, contra lui Maxenţiu, 
Constantin a văzut pe cer, ziua, o cruce luminoasă, dea- 
supra soarelui, cu inscripţia in hoc signo vinces („prin 
acest semn vei învinge”) 


- 313 — edictul de la Mediolanum (Milano) emis de Sf. 
Constantin cel Mare, prin care creştinismul devine 
„Teligio licita”, adică religie permisă, la fel cu celelalte 
religii din imperiu. 


Politica faţă de Biserică a împăratului se axează pe câte- 
va direcţii: ia măsuri în favoarea Bisericii creştine, scu- 
teşte pe preoţi de obligaţia funcţiilor municipale şi le 
acordă subvenţii. Înlătură din legile penale pedepsele 
contrare spiritului creştin (răstignirea, zdrobirea picioa- 
relor, stigmatizarea sau arderea cu fierul roşu). Imbună- 
tăţeşte tratamentul în închisori, ușurează eliberarea 
sclavilor acordând episcopilor şi preoţilor dreptul de a-i 
declara liberi în biserici. Protejează prin lege pe săraci, 
orfani şi văduve. Modifică legislaţia privind căsătoria, 
îngreunează divorţul, pedepseşte adulterul. Atribuie Bi- 
sericii creştine casele imperiale de judecată (basilikos 
oikia),care vor purta în continuare numele de basilici, 
nume păstrat în limba română sub termenul de 
„biserică”. 


- 314 — Eusebiu de Cezareea, unul dintre marii istorici ai 
Antichității şi un adevărat deschizător de drumuri pen- 
tru cercetarea istorică, începe să scrie Istoria bisericeas- 
că, ce cuprinde fapte consemnate din „răstimpul care s-a 
scurs de la Mântuitorul şi până în vremurile noastre”, 
adică din perioada Sfinţilor Apostoli până la domnia 
Sfântului Împărat Constantin cel Mare. 


- 321 — Sf. Constantin decretează duminica a fi ziua de 
odihnă în Imperiul roman. 


- 325 — primul Sinod Ecumenic. A avut loc la Niceea 
(astăzi Iznik, în Turcia) şi a stabilit o primă formă a Cre- 
zului şi o primă regulă pentru calcularea datei Paştilor. 


- Sf. Constantin dispune ridicarea Bisericii Naşterii 
Domnului din Betleem. 


- 326 — Sf. Silvestru, papă al Romei, sfinţeşte Biserica 
Sf. Petru, zidită de Împăratul Constantin peste mormân- 

tul Apostolului. 


- 330 — Sf. Constantin inaugurează Constantinopolul, 
noua capitală a Imperiului Roman. În acelaşi an ridică 
acolo Biserica Sf. 12 Apostoli (astăzi distrusă). Timp de 
peste 1000 de ani aici s-au aflat moaştele celor 12 Apos- 
toli. 


- Avva Amun şi Macarie cel Mare se retrag în pus- 
tia Egiptului. 


- 337 — regele Miriam al Georgiei devine creştin cu tot 
poporul. 


- 341 — încep noi persecuții ale creştinilor în Persia. 


- 350 — Codex Sinaiticus — cea mai veche variantă a Bi- 
bliei descoperită până acum. 


- Ulfila, episcopul goților, traduce Noul Testament 
din greacă în gotă. 


- 356 — adormirea Sf. Antonie cel Mare. 


- 360 — ajunge la tron Iulian Apostatul, ultimul împărat 
roman păgân. 


- 370 — Sf. Vasile cel Mare este numit episcop al Cezare- 
II. 


- 372 — Sf. Grigorie este numit episcop de Nyssa. 
- 374 — Sf. Ambrozie ajunge episcop în Milano. 


- 370 — pentru 2 ani, Sf. Grigorie Teologul este arhiepis- 
copul Constantinopolui. 


- 381 — al doilea Sinod Ecumenic (Constantinopol) 


- 386 — Împăratul Teodosie declară religia creştină ca 
singura religie legală a Imperiului roman. 


- 308 — Sf. Ioan Gură de Aur e numit patriarh al Con- 
stantinopolui. 


De la persecuțiile din primii ani ai acestui secol şi la 
edictul de toleranţă din 313, creştinismul ajunge religie 
oficială a Imperiului roman, numărând aproximativ 
30 milioane de credincioşi. 

CUM ERAU PRIMIŢI PĂRINŢII 


ÎN VECHIME 


S. suit odată avva Daniil cel de la Schit cu ucenicul său 


în Tebaida cea de sus la pomenirea lui avva Apolo şi au 
ieşit părinţii spre întâmpinarea lui ca la șapte 
stadii (peste 1 km), fiind la număr ca cinci mii. Şi 
era cu putinţă a-i vedea pe nisip întinşi pe pântece, ca în 
rânduială de îngeri, care cu frică primesc pe Hristos; că 
unii hainele le așterneau pe cale înaintea lui, iar 
alţii pământul îl udau cu lacrimile. Și ieşind arhi- 
mand.ritul, s-a închinat de şapte ori înaintea feţei bătrâ- 
nului şi, sărutându-se între dânşii, au şezut şi i s-au rugat 
să audă cuvânt de la dânsul, că nu degrabă vorbea cuiva. 
Deci după ce a şezut afară de chinovie, pe nisip, că nu îi 
încăpea biserica, zis-a avva Daniil, ucenicul său: de voiți 
să vă mântuiţi, iubiţi neagoniseala şi tăcerea, că de 
aceste două fapte bune toată viaţa călugărilor atârnă. 
Şi ucenicul lui a dat unuia din fraţi scrisoarea şi a tălmă- 
cit-o egipteneşte. Și după ce s-a citit părinţilor, au plâns 
toţi şi petreceau pe bătrânul plângând; căci nimeni nu 
îndrăznea să-i zică: fă milostenie. 


Și venind la Ermupoli, a zis ucenicului său: du-te, bate în 
poarta mănăstirii aceleia şi spune că aici sunt! Că era 
acolo mănăstire de femei, care se zicea a lui avva lere- 
mia, în care locuiau ca trei sute de surori. Şi s-a dus uce- 
nicul şi a bătut. Şi i-a zis lui portăriţa cu glas subţire: 
mântuieşte-te! Bine ai venit! Ce porunceşti? El a zis ei: 
cheamă-mi pe maica arhimandrită, căci voi să vorbesc. 
Iar ea a zis: nu se întâlneşte cu nimeni niciodată, ci spu- 
ne-mi, ce porunceşti şi îi voi spune. ar el a zis: spune-i 
că un călugăr vrea să-i vorbească. lar ea mergând i-a 
spus. Iar stareţa venind i-a zis: ce porunceşti? Şi a zis 
fratele: ca să faceţi milostenie să dorm aici cu un bă- 
trân, căci este seară şi nu cumva să ne mănânce fiarele. 
I-a zis lui maica: de folos vă este vouă să fiți mâncaţi de 
fiarele cele dinafară, iar nu de cele din lăuntru, că aici 


- întâmplare din Pateric - 


bărbat niciodată nu intră. l-a zis fratele: avva Daniil 
este, cel al Schitului. Iar ea auzind, a deschis porţile şi a 
ieşit alergând, asemenea şi tot soborul şi hainele lor le-au 
aşternut de la poartă până jos, unde era bătrânul, întin- 
zându-se la picioarele lui și sărutând urmele pi- 
cioarelor lui. Și intrând ei înăuntru în mănăstire, a 
adus stareţa lighean şi l-a umplut cu apă căldişoară şi cu 
buruieni şi a pus pe surori două cete şi a spălat ea pici- 
oarele bătrânului şi ale ucenicului lui şi luând un 
pahar, lua din lighean şi turna pe capetele surorilor şi 
apoi a turnat în sânul ei şi pe cap. Şi putea să le vadă ci- 
neva pe toate ca pe nişte pietre neclintite, fără de grai, 
căci tot răspunsul lor cu semn se făcea. Zis-a dar bătrâ- 
nul, stareţei: pe noi ne au la evlavie, sau aşa sunt tot- 
deauna surorile? Iar ea a zis: totdeauna aşa sunt roabe- 
le tale, stăpâne, roagă-te pentru dânsele! 


Şi luând pe bătrân, au intrat în trapeză şi au făcut cină 
surorilor, zicând: blagosloveşte pe roabele tale, ca înain- 
tea ta să guste! Iar el le-a blagoslovit şi numai ea şi cea 
de a doua după dânsa au şezut cu ei. Şi bătrânului i-au 
pus un vas, care avea verdeţuri muiate şi crude şi curma- 
le şi apă, iar ucenicului linte caldă şi puţină pâine şi vin 
amestecat. Iar surorile au pus bucate multe: peşte şi vin 
din destul şi au mâncat foarte bine şi nimeni nu a grăit. 
Iar după ce s-au sculat ei, zis-a bătrânul stareţei: ce este 
ce ai făcut că noi trebuie să mâncăm bine şi voi ați mân- 
cat cele bune? I-a răspuns lui aceea: tu călugăr eşti şi 
hrană de călugăr ţi-am pus şi ucenicul tău ucenic de 
călugăr este şi hrană de ucenic i-am pus; iar noi începă- 
toare suntem şi hrană de începătoare am mâncat. l-a 
zis bătrânul: pomenită fie dragostea ta; cu adevărat ne- 
am folosit. 


Mărturisitorul IEROM. HARALAMBIE VASILACHE (+23 noiembrie 1962) 


Să nu pierdeţi nădejdea în Biserica lui Hristos, care este hrana noastră sufletească. În toate 
timpurile, Biserica a fost biruitoare. Veniţi să vă închinați în sfânta noastră biserică, căci cea 
mai înaltă credinţă în lume şi care a străbătut veacuri după veacuri a fost Biserica Ortodoxă. 


